
R A P O R T

asupra propunerii legislative pentru modificarea alin.(1) al art.95 din Legea nr.19/2000 privind sistemul public de pensii şi alte drepturi de asigurări sociale
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea alin.(1) al art.95 din Legea nr.19/2000 privind sistemul public de pensii şi alte drepturi de asigurări sociale, trimisă cu adresa nr. Pl.x 290 din 12 aprilie 2006.

La întocmirea prezentului raport Comisia a avut în vedere avizele:

· Consiliului Legislativ (nr.1462/20.10.2005 - favorabil)

· Consiliului Economic şi Social (nr.2557d/17.11.2005 - negativ)
· Comisiei pentru buget, finanţe şi bănci (nr.254/11.05.2006 - negativ)
· Comisiei juridice, de disciplină şi imunităţi (nr.31/471/27.04.2006 - favorabil)
precum şi punctul de vedere al Guvernului (nr.87/10.01.2006 - negativ).
Propunerea legislativă are ca obiect de reglementare modificarea alin.(1) al art.95 din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, intervenţie legislativă prin care se preconizează ca pensionarii de invaliditate gradul III să aibă posibilitatea recalculării pensiei după fiecare stagiu de cotizare de minimum 12 luni.
Comisia propune Plenului Camerei Deputaţilor adoptarea iniţiativei legislative întrucât este necesară introducerea în Legea nr.19/2000 a unei prevederi prin care să se dea posibilitatea recalculării pensiei de invaliditate gr.III după fiecare stagiu de cotizare de minimum 12 luni.

2. Propunerea legislativă face parte din categoria legilor organice, conform prevederilor art.71 alin.(3) din Constituţia României, republicată.

3. La dezbaterea proiectului au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: d-l Mihai Şeitan – Secretar de Stat, Ministerul Muncii, Solidarităţii Sociale şi Familiei, Preşedintele Casei Naţionale de Pensii şi Alte Drepturi de Asigurări Sociale şi d-l Cătălin Ionel Dănilă – Secretar de Stat, Ministerul Muncii, Solidarităţii Sociale şi Familiei.
b) invitaţi: d-na Camelia Cărbunaru – director, d-na Cecilia Sebe – expert şi d-na Adriana Nedu – expert, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 10 voturi pentru, 4 voturi împotrivă şi 2 abţineri.

5. Propunerea legislativă a fost respinsă de Senat în şedinţa din 10 aprilie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

În urma dezbaterii în şedinţa din 13 iunie 2006, Comisia propune adoptarea fără modificări a iniţiativei legislative.

